Íslenska karlalandsliðið í fótbolta er í fimmta sæti af sex í J-riðli þegar undankeppni HM er hálfnuð. Liðið gerði 2-2 jafntefli við Norður-Makedóna í gær. Leikur Argentínu og Brasilíu var stöðvaður eftir sex mínútur vegna brots á sóttkví.
Nafnarnir Birkir Bjarnason og Birkir Már Sævarsson spiluðu hundraðasta leik sinn með íslenska karlalandsliðinu í fótbolta í gær þegar liðið gerði 2-2 jafntefli við Norður-Makedóníu í undankeppni HM. Birkir Már segir dýrmætt að eiga unga leikmenn sem komi inn og setji mark sitt á leikinn.
Ísland var 1-0 undir í leikhléi eftir slakan fyrri hálfleik og snemma í þeim síðari var staðan orðin 2-0 sem urðu einmitt lokatölur gegn Rúmeníu á fimmtudag. En á 78. mínútu minnkaði hinn 21 árs gamli Brynjar Ingi Bjarnason muninn, hann var í byrjunarliðinu bæði í gær og á fimmtudag. Á 82. mínútu kom svo Andri Lucas Guðjohnsen inn á og hann skoraði jöfnunarmarkið, 2-2 og tryggði Íslandi stig. Arnar Þór Viðarsson er þjálfari liðsins.
Aðeins einn leikmaður hafði fyrir leikinn í gær náð hundrað leikjum fyrir karlalandsliðið; Rúnar Kristinsson. En tveir bættust í þann hóp í gær sem báðir heita Birkir. Birkir Már hafði þetta að segja um hundraðasta leikinn.
Næsti leikur liðsins er svo gegn fjórföldum heimsmeisturum Þýskalands á Laugardalsvelli á miðvikudag.
Fjölmargir leikir voru spilaðir í undankeppninni í gær. Aðeins sex mínútur voru spilaðar í leik Argentínu og Brasilíu. Þá stöðvuðu brasilískir lögregluþjónar leikinn og fóru fram á að fjórum leikmönnum argentínska liðsins yrði vísað úr landi. Leikmennirnir fjórir spila á Englandi en yfirvöld í Brasilíu krefjast þess að ferðamenn þaðan fari í sóttkví við komuna til landsins. Það höfðu þeir ekki gert og því krafist að þeim yrði vísað úr landi í miðjum leik og hann flautaður af í kjölfarið. Brasilíumenn höfðu sjálfir ekki valið menn úr ensku deildinni í lið sitt.
Sex leikir verða spilaðir í sextán liða úrslitum bikarkeppni kvenna í körfubolta í kvöld. Við sýnum beint frá leik Fjölnis og Breiðabliks klukkan hálfátta RÚV 2.
Íslenska karlalandsliðið í fótbolta er í fimmta sæti af sex í J-riðli þegar undankeppni HM er hálfnuð. Liðið gerði 2-2 jafntefli við Norður-Makedóna í gær. Leikur Argentínu og Brasilíu var stöðvaður eftir sex mínútur vegna brots á sóttkví. 